It-tieni diskors ta' Sofar Qabeż jitkellem Sofar in-Nagħmi, u qal: "Ara, qabbżuni mill-ġdid ħsibijieti, u t-tqanqil ta' ruħi ġo fija. Għax kif nisma' ċanfirek iregħexni, l-ispirtu ġo fija jġagħalni nwieġbek. Taf xejn int li minn dejjem, mindu deher fid-dinja l-bniedem, it-trijonf tal-ħżiena ħajtu qasira, u l-ferħ ta' bin id-dnewwa jdum waqt wieħed? Imqar tilħaq sas-sema kburitu, u rasu tmiss is-sħab, bħall-ħmieġ ta' ġo msarnu jintrema għal dejjem, u jgħid min kien jafu: 'Fejn hu?' Jgħib bħal ħolma u ħadd ma jsibu, bħall-fantażmi tal-lejl jitħarrab. L-għajn li kienet tarah ma tilmħux aktar, lanqas ma tibqa' tafu daru. Uliedu jittallbu bħal foqra għax kellu jrodd il-ġid tiegħu. Għadmu mimli biż-żgħożija, miegħu fit-trab jimtedd. Għalkemm jiġih ħelu l-ħażen f'ħalqu, u joqgħod ilebbtu bi lsienu; għalkemm idewmu u ma jħallihx jinżel, u f'nofs ħalqu jżommu tajjeb, dak l-ikel jitħassar fl-istonku tiegħu, isir velenu ta' lifgħa f'imsarnu. Il-ġid li bala' jkollu jaqilgħu, iqallagħhulu Alla mill-istonku. Velenu tas-sriep hu reda', u lsien il-lifgħa joqtlu. Ma jarax aktar il-gliegel taż-żejt , lanqas in-nixxigħat tal-għasel u l-ħalib. Irodd kulma kiseb bla ma jistgħallu, mill-ġid li ħażen ma jgawdi xejn, talli għaffeġ il-fqir flok ħa ħsiebu, u seraq djar ħaddieħor flok bena tiegħu. Billi qatt ma kienet xebgħana żaqqu, ma jeħilsux il-ġid li rekken. Billi xejn ma ħarab il-kilba tiegħu, ma jdum xejn ir-risq tiegħu. Fl-aqwa tal-ġid jaħkmuh id-dwejjaq, kull xorta ta' ħsara tiġi fuqu. Hu u jaħseb biex jimla żaqqu, Alla jimlihielu bin-nar tal-korla tiegħu, u jsawwabhulu sa ġo msarnu. Jekk jaħrab mis-sejf tal-ħadid, jilħqu l-qaws tal-bronż. Il-vleġġa tinfidlu dahru, il-ponta tleqq toħroġ minn fwiedu, u t-twerwir jaħkimlu qalbu. Merfugħin għalih id-dlamijiet kollha, nar li ħadd ma qabbdu jaħarqu u jtemm kulma baqa' fl-għarix tiegħu. Is-smewwiet jikxfulu ħżunitu u l-art tqum kontrih. Daru jkaxkarha l-għargħar, l-ilma qawwi li jinżel f'jum il-korla. Dan sehem il-ħażin mingħand Alla, dan hu l-wirt li refagħlu Alla."